IOD ผิดหวังกรณีบอร์ดตรวจสอบ CPALL ไม่ตัดสินลงโทษ/ตักเตือนผู้บริหาร
IOD ระบุผิดหวังกรณีบอร์ดตรวจสอบ CPALL ไม่ตัดสินลงโทษหรือตักเตือนผู้บริหารที่ทำผิด ซึ่งเป็นเรื่องปกติที่ต้องทำในกรณีผู้บริหารบริษัททำความความผิด
22 ธ.ค. 2558

นายบัณฑิต นิจถาวร กรรมการผู้อำนวยการ สมาคมส่งเสริมสถาบันกรรมการบริษัทไทย (IOD) เปิดเผยว่า จากที่คณะกรรมการตรวจสอบและกรรมการอิสระของบริษัท ซีพีออลล์ จำกัด (มหาชน) หรือ CPALL ได้ออกแถลงการณ์เมื่อวันที่ 21 ธันวาคม 2558 มีใจความว่า หลังจากที่ได้พิจารณาข้อเท็จจริงต่างๆ อย่างถี่ถ้วนแล้ว ที่ประชุมคณะกรรมการตรวจสอบและกรรมการอิสระมีความเห็นว่า ยังสมควรให้ผู้บริหารที่ยอมรับคำตัดสินและการลงโทษเปรียบเทียบปรับของ ก.ล.ต. สามารถปฏิบัติหน้าที่ต่อไปได้ และจะมีการดำเนินการเพื่อพัฒนาและปรับปรุงแนวทางและกระบวนการในเรื่องบรรษัทภิบาลเพื่อให้บริษัทดำเนินธุรกิจบนมาตรฐานบรรษัทภิบาลตามที่สาธารณชนคาดหวังนั้น
นายบัณฑิต กล่าวว่า ผิดหวัง และอยากฟังคณะกรรมการบริษัทว่าจะมีความเห็นเรื่องนี้อย่างไร เพราะคณะกรรมการตรวจสอบไม่ได้มีความเห็นแม้แต่จะเสนอให้คณะกรรมการบริษัทพิจารณาลงโทษ หรือตักเตือนผู้บริหารที่ทำผิด ซึ่งเป็นเรื่องปกติที่ต้องทำในกรณีผู้บริหารบริษัททำความความผิด
 “โดยส่วนตัวคิดว่าเรื่องลักษณะนี้เป็นตัวอย่างของปัญหาจริยธรรมที่ประเทศมีอยู่ เป็นปัญหาสำคัญฉุดรั้งไม่ให้ประเทศก้าวหน้า เพราะความรับผิดรับชอบในสิ่งที่ตนเองทำเป็นสิ่งสำคัญสำหรับผู้บริหารระดับสูง” นายบัณฑิต กล่าว
 
 